CELEX: E2015P0017
Language: sl
Date: 2015-05-22 00:00:00
Title: Zahtevek za svetovalno mnenje Sodišča Efte, ki ga je predložilo sodišče Héraðsdómur Reykjavíkur dne 22. maja 2015 v zadevi Ferskar kjötvörur ehf. proti Republiki Islandiji (Zadeva E-17/15)

4.6.2016   
            
            
               SL
            
            
               Uradni list Evropske unije
            
            
               C 199/12
            
         Zahtevek za svetovalno mnenje Sodišča Efte, ki ga je predložilo sodišče Héraðsdómur Reykjavíkur dne 22. maja 2015 v zadevi Ferskar kjötvörur ehf. proti Republiki Islandiji
   (Zadeva E-17/15)
   (2016/C 199/08)
   Zahtevek je bil vložen pri Sodišču Efte z dopisom z dne 22. maja 2015, ki ga je poslalo sodišče Héraðsdómur Reykjavíkur (okrožno sodišče v Reykjavíku) in ga je tajništvo Sodišča Efte prejelo 16. junija 2015, in sicer za svetovalno mnenje v zadevi Ferskar kjötvörur ehf. proti Republiki Islandiji glede naslednjih vprašanj:
   
               1.
            
            
               Ali je s področjem uporabe Sporazuma EGP, kot je opredeljeno v členu 8 Sporazuma, predvideno, da ima država članica Sporazuma diskrecijsko pravico pri določanju pravil za uvoz surovih mesnih proizvodov ter je v tem pogledu ne zavezujejo določbe Sporazuma in akti, ki temeljijo na njem?
            
         
               2.
            
            
               Če je odgovor na prvo vprašanje ne, se postavlja vprašanje, ali je združljivo z določbami Direktive Sveta 89/662/EGS, da država članica Sporazuma EGP določi pravila, ki zahtevajo, da uvoznik surovih mesnih proizvodov zaprosi za posebno dovoljenje, preden se proizvodi uvozijo, in v ta namen zahteva predložitev uvozne deklaracije, podatke o državi porekla in proizvodnje, vrsti proizvoda in proizvajalcu ter zahtevana spričevala, vključno s spričevalom, ki potrjuje, da se proizvodi hranijo v zamrznjeni obliki za določeno obdobje pred carinjenjem.
            
         
               3.
            
            
               Nacionalno sodišče prosi za mnenje Sodišča Efte o tem, ali so določbe Uredbe (ES) št. 178/2002 Evropskega parlamenta in Sveta relevantne za odgovor na drugo vprašanje.
            
         
               4.
            
            
               Ob upoštevanju drugega in tretjega vprašanja se zahteva odgovor na vprašanje, ali pomeni tehnično oviro za trgovino v smislu člena 18 Sporazuma EGP, če država EGP določi pravila, v skladu s katerimi uvoz surovih mesnih proizvodov v to državo ni dovoljen.
            
         
               5.
            
            
               Zahteva se mnenje o tem, ali na odgovor na četrto vprašanje vpliva dejstvo, ali obstaja možnost, da se v skladu s pravili namembne države EGP odobrijo izjeme od splošne prepovedi iz navedenega vprašanja.
            
         
               6.
            
            
               Če je odgovor na četrto in/ali peto vprašanje pritrdilen, se zahteva odgovor na vprašanje, v katerih primerih se takšna prepoved uvoza surovih mesnih proizvodov lahko šteje za upravičeno v skladu s členom 13 Sporazuma EGP, če se po potrebi upoštevajo okoliščine, opisane v petem vprašanju. Zahteva se tudi odgovor na vprašanje, katere zahteve bi bilo treba v tem okviru postaviti v zvezi z dokazi, zlasti ob upoštevanju previdnostnega načela prava EGP.